Í september verður farið í tæmingu á rotþróm við sumarhús í Hvalfjarðarsveit . Kostnaður verður á höndum sveitarfélagsins , en það hefur innheimt rótþróagjald af öllum sumarbústaðaeigendum sem á að standa undir kostnaði . Samið hefur verið við Hreinsitækni ehf. í Reykjavík um að annast verkið . Reiknað er með að það hefjist um og upp úr 10. september . Alls er um 350 sumarhús að ræða og auk bifreiða af venjulegri stærð mun fyrirtækið beita minni holræsabíl sem hentar sérstaklega við sumarhús þar sem erfitt er að komast að . Mikil áhersla er lögð á að stútar á rotþróm séu aðgengilegir og að lokuð hlið séu opin . Sveitarfélagið áskilur sér rétt til að hreinsa ekki rotþrær á einstökum stöðum ef þessi atriði eru ekki í lagi . Þá er einnig æskilegt að eigendur rotþrónna merki þær með veifu eða á einhvern annan áberandi hátt til að auðvelda verkið .